7.2.2023
FI
Euroopan unionin virallinen lehti
C 47/123 Keskiviikko 6. heinäkuuta 2022
23. kehottaa hallitusta käsittelemään huolenaiheita asianmukaisesti ja panemaan täytäntöön perustuslakituomioistuimen vuonna 2016 tekemän päätöksen, jossa Visoki Dečanin luostarille myönnetään maa-alueita; on huolissaan siitä, että viranomaiset eivät ole vieläkään panneet täytäntöön tätä tuomioistuimen päätöstä, mikä heikentää hallituksen sitoutumista oikeusvaltioperiaatteen täytäntöönpanoon ja riippumattoman oikeuslaitoksen kunnioittamiseen sekä maan kansainvälistä mainetta; korostaa, että on tärkeää panna täytäntöön kaikki perustuslakituomioistuimen päätökset; kehottaa hallitusta soveltamaan oikeusvaltioperiaatteen käsitteeseen ei-valikoivaa lähestymistapaa; 24. kiittää Euroopan unionin oikeusvaltio-operaation (EULEX) työtä Kosovossa, jonka viranomaisia se on auttanut perustamaan kestäviä ja riippumattomia oikeusvaltioperiaatteen mukaisia toimielimiä; pitää myönteisenä EULEX-operaa­ tion toimeksiannon jatkamista sekä väliaikaisen yksikön lähettämistä hiljattain EULEX-operaation yhteydessä muodostetun poliisijoukon valmiuksien vahvistamiseksi; kannustaa Kosovoa jatkamaan yhteistyötään EULEXin sekä tuomioistuimen erityisjaostojen ja erityissyyttäjänviraston kanssa tärkeänä osoituksena Kosovon sitoutumisesta oikeusvaltioperiaatteeseen; 25. panee tyytyväisenä merkille Kosovon poliisin ja Europolin heinäkuussa 2020 sopiman työjärjestelyn, joka muodostaa perustan tiiviimmälle yhteistyölle terrorismin ja ääriliikkeiden sekä järjestäytyneen rikollisuuden torjumiseksi, ja kehottaa Kosovon viranomaisia hyödyntämään tätä potentiaalia täysimääräisesti; korostaa tässä yhteydessä, että Interpol on tärkeä väline järjestäytyneen rikollisuuden torjunnassa; pitää valitettavana, että Kosovo ei ole vielä Interpolin jäsen, vaikka se on monin tavoin yrittänyt liittyä siihen, ja kehottaa ottamaan Kosovon mukaan Interpoliin ja EU:n jäsenvaltioita tukemaan ennakoivasti Kosovon pyrkimyksiä liittyä tähän järjestöön; 26. kehottaa komissiota panemaan täytäntöön Euroopan tilintarkastustuomioistuimen erityiskertomuksessa 01/2022 esitetyt suositukset ja varmistamaan, että EU:n rahoitustuella tuetaan tehokkaasti oikeusvaltioperiaatteen toteutumista Länsi-Balkanilla, erityisesti laatimalla suuntaviivat IPA III -välineen mukauttamista koskevien säännösten soveltamisesta ja varoja koskevasta tiukemmasta parlamentaarisesta valvonnasta; kehottaa komissiota yhdistämään rahoituksen tiiviimmin oikeusvaltioperiaatteessa tapahtuvaan edistymiseen, lisäämään tukea kansalaisyhteiskunnan järjestöille ja riippumattomille tiedotusvälineille sekä parantamaan hankkeita koskevaa raportointia ja seurantaa, kuten Euroopan parlamentti on toistuvasti pyytänyt; kehottaa tässä yhteydessä varmistamaan kansainvälisten avunantajien tukemien oikeusvaltio-ohjelmien paremman koordinoinnin; 27. kehottaa EU:ta ja Länsi-Balkanin maita luomaan puitteet Euroopan syyttäjänviraston (EPPO) ja Länsi-Balkanin maiden väliselle hedelmälliselle yhteistyölle, jotta voidaan varmistaa, että EPPO voi käyttää tehokkaasti toimivaltaansa EU:n varojen ja etenkin IPA III:n varojen suhteen;
Perusvapauksien ja ihmisoikeuksien kunnioittaminen 28. panee merkille, että Kosovon oikeudellinen ja institutionaalinen kehys takaa yleisesti ottaen ihmisoikeuksien, vähemmistöjen oikeuksien ja perusoikeuksien suojelun, mutta huomauttaa, että täytäntöönpano on keskeistä; kehottaa Kosovoa integroimaan vammaiset lapset paremmin oppilaitoksiin; korostaa, että tarvitaan lisätoimia, jotta vammaisille lapsille voidaan tarjota laadukasta koulutusta; 29. pitää valitettavana, että Kosovon kansalliskokous ei hyväksynyt ehdotusta siviililaiksi ensimmäisessä käsittelyssä, ja kehottaa hyväksymään sen, kun se on toimitettu uudelleen kansalliskokouksen käsiteltäväksi, mikä toisi Kosovon kansalaisille kipeästi kaivattua edistystä, erityisesti parantamalla Kosovon yhteiskunnan kaikkein haavoittuvimpien ryhmien, kuten naisten, lasten ja hblti+-henkilöiden, olosuhteita ja vaikuttaisi myönteisesti Kosovon taloudelliseen kehitykseen; ilmaisee tukensa samaa sukupuolta olevien henkilöiden parisuhteiden sisällyttämiselle lainsäädäntöön Kosovon perustuslain mukaisesti; 30. on huolissaan siitä, että vaikka hlbti+-henkilöitä koskeva lainsäädäntö ja politiikat ovat edenneet, täytäntöönpano on puutteellista; tuomitsee tässä yhteydessä kaiken halventavan, syrjivän ja alentavan puheen hlbti+-yhteisöä ja myös eräitä korkean tason poliitikkoja kohtaan; kehottaa tässä yhteydessä Kosovon johtoa osallistumaan julkisemmin kaikkien Kosovon kansalaisten, myös hlbti+-henkilöiden, perusihmisoikeuksien edistämiseen; 31. pitää valitettavana, että aloitteet serbiyhteisön ottamiseksi mukaan Kosovon poliittisiin, sosiaalisiin ja taloudellisiin rakenteisiin ovat vain hyvin rajallisia; kehottaa Kosovon hallitusta ja Kosovon serbien edustajia täyttämään lupauksensa sitoutua sisäiseen vuoropuheluun ja olla aidosti yhteydessä riippumattomiin kansalaisyhteiskunnan järjestöihin serbiyhteisöissä, erityisesti pohjoisessa, niiden integroimiseksi menestyksekkäästi; kehottaa EU:ta helpottamaan ja tukemaan edelleen yhteisöjen välisiä ohjelmia; suhtautuu myönteisesti Kosovon viranomaisten pyrkimyksiin torjua rasismia ja puuttua etnisten ryhmien välisiin välikohtauksiin;